**РЕВИЗИЈА БРУТО ДОМАЋЕГ ПРОИЗВОДА (БДП) РЕПУБЛИКЕ СРБИЈЕ 2015 – 2017.**

Републички завод за статистику је извршио ревизију података о БДП-у за 2015. и 2016. и прве објављене процене (као збир четири квартала) за 2017. годину. Нова серија података биће објављена 01.10.2018. године.

Процес тзв. велике ревизије (енг. *“Major revision“*) представља у националним рачунима стандард и уобичајену процедуру која се редовно спроводи сваке пете године и која је за земље ЕУ најављена за 2019. годину. Да подсетимо, претходна ревизија БДП-а Републике Србије је извршена 2014. приликом увођења новог методолошког оквира ESA 2010 (Европски систем националних рачуна). Због важности процена БДП-а и захтева корисника да имају на располагању ажурне процене БДП-а у најкраћем могућем року, РЗС је одлучио, уз консултацију са представницима ММФ-а, Министарства финансија и Народне Банке Србије, да започне са публиковањем првих ревидираних података раније, већ у 2018. (што допушта и политика ревизије Евростата), а да цео процес ревизије и публиковање ревидираних серија БДП-а заврши у 2019. години заједно са осталим националним статистичким институцијама ЕУ. Обавеза публиковања ревидираних података о БДП-у за године 2015 – 2017, у складу са договором са представницима ММФ-а, укључена је у Програмску изјаву која наводи Владине циљеве и даје приказ економских политика које Влада и Народна банка Србије (НБС) намеравају да спроведу у оквиру новог програма макроекономских и структурних реформи уз подршку *Policy Coordination Instrument (PCI)* – *Инструмента за координацију политика*, за период август 2018 – јануар 2021. Важно је истаћи да су обрачуни БДП-а за посматране године извршени уз супервизију и техничку помоћ мисије ММФ. Републички завод за статистику је процес ревизије БДП-а званично најавио на седници Савета за статистику одржаној 21.06.2018, којој су присуствовали поред осталих представника корисника званичне статистике и представници Министарства финансија и Народне Банке Србије.

У следећој етапи, ревизија серије уназад до 2005. је предвиђена до краја 2018. године, а подаци пре 2005. године (почев од 1995) ће бити ревидирани, тј. цела серија комплетирана, током 2019. године – као и у земљама чланицама ЕУ.

У сада извршеној ревизији података о БДП-у инволвирана су сва акумулирана методолошка унапређења као и нови извори података који су постали расположиви у периоду од претходне ревизије 2014. године. Главни непосредни разлози за ревизију БДП-а и раније објављивање ревидираних података о БДП-у за период 2015–2017. јесу следећи:

* Подаци о увозу робе су значајно побољшани отклањањем идентификованих недостатака у бази података Управе царина за период од 2016. уназад. Нове серије података о увозу робе за период од 2015 – 2017. укључене су у ревидиране податке о БДП-у.
* Нова секторизација (тј. ново разграничење сектора државе) имплементирана је у 2018, што је такође имало утицаја на израчунавање БДП-а по институционалним секторима.
* Нова база података Централног регистра обавезног социјалног осигурања (ЦРОСО), доступна тек од 2016, омогућила је боље процене формалне запослености, а отуда и неформалне запослености и процене необухваћене („сиве“) економије.
* Економски рачуни пољопривреде биће по први пут у потпуности имплементирани у обрачуну БДП-а, као главни извор података о пољопривредној деланости. Поред тога, ови рачуни су ажурирани ревидираним серијама за пост-пописни период од 2013 – 2017. кроз новоуведено истраживање о воћарству (спроведено у 2017), што ће омогућити тачније мере воћарске производње, као и побољшање процене БДП-а.
* Републички завод за статистику је од 2017. године започео редовну продукцију индекса цена произвођача индустријских производа из увоза који су по први пут коришћени у обрачунима што је значајно побољшало квалитет процене БДП-а у сталним ценама.

Важна новина која се у Републичком заводу за статистику овом приликом уводи односи се и на промену динамике објављивања података о БДП-у. Досадашња пракса је значила да је тзв. септембарска процена годишњег БДП-а (30. септембар за претходну годину) уједно била и финална процена која се до сада није кориговала. Нови програм објављивања подразумева да ће убудуће септембарска процена представљати прелиминарну процену БДП-а која је подложна изменама, а финална процена ће бити објављена годину дана

касније. Овакав програм објављивања представља стандардну праксу свих европских земаља коју допушта и Евростатов трансмисиони програм, а која је неопходна због дугог, комплексног процеса компилације годишњих рачуна а нарочито табела понуде и употребе који се не може на оптималан начин финализирати у кратком року од 3-4 месеца од момента достављања резултата збирне обраде финансијских извештаја од стране АПР-а (мај-јун текуће године за претходну), када израда годишњих рачуна фактички тек може да почне.

Сва поменута унапређења извора и метода као и нови програм објављивања података о бруто домаћем производу омогућиће виши степен поузданости, прецизности и свеобухватности обрачуна БДП-а као и унапређење конзистентности годишњих обрачуна са кварталним националним рачунима и осталим деловима статистичког система.